Izborna strategija novih guvernera
Republikanski guverneri već imaju u vidu izbore 2012., kada se nadaju da će republikanac biti izabran i za Belu kuću
S obzirom da republikanci sada kontrolišu guvernerske položaje u 29 od 50 država, godišnji sastanak Republikanskog guvernerskog udruženja se pretvorio u slavlje. Ipak, novoizabrani guverner Južne Karoline Niki Hejli, podseća da su Amerikanci zabrinuti zbog lošeg stanja ekonomije. Nova lica među republikanskim državnim zvaničnicima obuhvataju i manjine i žene. Stranka slavi ubedljive pobede na izborima za zakonodavna tela i guvernerske položaje u važnim državama srednjeg zapada kao što su Indijana, Pensilvanija, Mičigen, Viskonsin i Ohajo. Guverner Minesote Tim Polenti kaže da će taj region biti ključan na sledećim izborima. Novoizabrani guverner Ohaja, Džon Kašić, kaže da će na izborima 2012. važna tema biti ekonomija i pitanje da li će predsednik Obama uspeti da je preokrene. Neki traže promene u partiji, a nekoliko guvernera smatra da predsednik Republikanskog nacionalnog odbora, Majkl Stil, treba da ode. Predsedavajući republikanskih guvernera u odlasku, Hejli Barbur iz Misisipija, kaže da uspeh 2012. zahteva jako vođstvo. Novoizabrani guverner Mičigena Rik Snajder kaže da će vlast koja se bori za dobro poslovanje pomoći u državama poput njegove, gde je u protekloj deceniji zatvoreno milion radnih mesta. Svi ovi zvaničnici saveznih država tvrde da će republikanci, ako nešto urade, na sledećim izborima postići još ubedljiviju pobedu.